Robot gee toekomsgerigte blik op onderrigPepper deel die verhoog met die motiveringspreker GP van Rheede van Oudtshoorn. Foto: Reint Dykema. Die Skoleondersteuningsentrum (SOS) se onderwyserskongres bevat vanjaar vir die eerste keer ’n baan oor die klaskamer van die toekoms, wat handel oor die vierde industriële revolusie. Daarom het die vermenslikte robot Pepper ook vanjaar ’n draai by die kongres kom maak. Pepper is een van die eerste van haar soort in Suid-Afrika en word deur Nedbank gebruik om met kliënte te kommunikeer. Die robot kan geprogrammeer word om bepaalde vrae te beantwoord en menslike emosies en stemme te herken. Sy kan selfs dans. Sy het onderwysers op die kongres Donderdag toegespreek oor die gebruik van tegnologie in die klaskamer en onderwysers ook tydens teetyd vermaak. Inligtingsessies oor die klaskamer van môre wat op die kongres aangebied is, sluit die toekoms van onderrig oop en leer en hoe om tegnologie in die klaskamer aan te wend. Valentyn van der Merwe, hoof van innovasie aan die SOS, sê die toekoms van onderwys lê in aanlyn-leer. “Tegnologie het die onderwys drasties verander. Binnekort gaan die gebruik van tegnologie in die klaskamer die norm wees,” sê Van der Merwe. Volgens hom kan onderwysers met behulp van platforms soos die SOS se Wolkskool, leerders alreeds beter diagnoseer en assesseer. Die klasinhoud kan ook só gestruktureer word om in alle leerders se behoeftes te voorsien. “Tegnologie kan goed aangewend word om beter en vinniger terugvoering van leerders te kry. So kan onderwysers verseker dat leerders die nodige leeruitkomste bereik. Leerders kan ook herhaaldelik deur video’s, werkkaarte en aanlyntoetse werk totdat hulle die inhoud onder die knie kry.” Van der Merwe meen egter dat tegnologie nie die rol van goeie onderwysers kan oorneem nie. “Dit kan slegs help om gehalte onderwys te verbeter deur onderwysers se administratiewe las ligter te maak en te help om probleemareas by leerders vinniger te identifiseer.”